Foto van haaie in Somerset-Wes-winkelsentrum?Foto: @jamieaking op Twitter Die foto regs van haaie in ŉ winkelsentrum wat ŉ paar weke gelede deur die gebruiker Jamie King op die internet gelaai is, doen weer die ronde. ŉ Paar lesers wou weet of dit ŉ foto is van die winkelsentrum in Somerset-Wes nadat dié gebied oor die naweek erg deur vloede geraak is. Die foto is egter by die roltrappe naby Union Station in Toronto, Kanada geneem. Die winkelsentrum is onder water ná oorstromings in die gebied op 1 Junie 2012. Jamie King, wat homself op Twitter as ŉ hokkie-ondersteuner en liefhebber van onder andere kos en musiek beskryf, het die haaie met ŉ fotomanipulasieprogram op die foto ingevoeg. Hy het die foto op 1 Junie 2012 op Twitter gelaai met die byskrif: “Haaie in oorstroomde Union Station”. Die foto het weer die lig gesien ná ŉ haaitenk glo in die wetenskapsentrum in Kuwait ineengestort het. “Die foto is ŉ poets. Ek het dit vir die grap gemaak,” het King gesê. “Ek veronderstel dit is ŉ goeie voorstelling van hoe dit sou lyk indien ŉ haaitenk sou ineenstort.”